কলকাতা বিশ্ববিদ্যালয়ের কলেজগুলিতে অনলাইনে ভর্তির জন্য ছাত্রছাত্রীরা আবেদন জানাতে পারবেন আগামী ১০ জুন থেকে। তার এক সপ্তাহ আগেই, ৩ জুন এই ভর্তি প্রক্রিয়ার খুঁটিনাটি বিশ্ববিদ্যালয়ের ওয়েবসাইটে দেওয়া হবে বলে শুক্রবার জানান বিশ্ববিদ্যালয়ের উপাচার্য সুরঞ্জন দাস। রাজ্যের সব বিশ্ববিদ্যালয়েই এ বার কেন্দ্রীয় ভাবে অনলাইনে ভর্তি শুরু হচ্ছে বিএস, বিএসসি, বিকম পাঠ্যক্রমে। এই ব্যবস্থা চালু হলে কলেজে কলেজে লম্বা লাইন দিয়ে ফর্ম তোলা ও জমা দেওয়ার ঝক্কি পোহাতে হবে না ছাত্রছাত্রী বা তাঁদের অভিভাবকদের। তা ছাড়া এই পদ্ধতিতে স্বচ্ছ ভাবে, মেধার ভিত্তিতে ভর্তিও নিশ্চিত হবে। কলেজ ও বিষয় মিলিয়ে ১৫টি পছন্দ জানাতে পারবেন পড়ুয়ারা। এক বার পছন্দ জানানোর পরে তিন বার তা বদলানোর সুযোগ পাবেন পড়ুয়ারা। উপাচার্য জানান, কলকাতা বিশ্ববিদ্যালয় অনুমোদিত মোট ১১৮টি কলেজে অনলাইনে ভর্তির সুযোগ মিলবে। তবে স্বশাসিত, সেল্ফ ফিনান্সিং (নিজেদের অর্থে পরিচালিত) ও সংখ্যালঘু পরিচালিত কলেজগুলি ছাত্রছাত্রী ভর্তির এই প্রক্রিয়া মেনে চলবে না। সুরঞ্জনবাবু এ দিন বলেন, “এ বারেই প্রথম কেন্দ্রীয় ভাবে অনলাইনে ছাত্র ভর্তি শুরু হচ্ছে। গত বছর বর্ধমান বিশ্ববিদ্যালয় এই পদ্ধতিতে ভর্তি করেছিল। স্নাতকের সঙ্গে সঙ্গে স্নাতকোত্তরেও সব বিষয়ে অনলাইনে ভর্তি চালু করা হবে।” আইসিএসই-র ফল বেরিয়েছে। আগামী সপ্তাহের গোড়ায় সিবিএসই (দ্বাদশ) এবং এ মাসের শেষে বা জুনের গোড়ায় উচ্চ মাধ্যমিকের ফল বেরোবে বলেও ওই দুই বোর্ড সূত্রের খবর। পরীক্ষায় পাশ করে স্নাতকে ভর্তির জন্য এত দিন অপেক্ষা করতে হবে কেন? বিশ্ববিদ্যালয়ের এক কর্তা বলেন, “খুব একটা দেরি হচ্ছে না। তা ছাড়া প্রথম বছর বলে প্রস্তুতিতে একটু সময় তো লাগবেই।”